অপরদিকে চীনের দুই প্রতিষ্ঠানের জোটটি দীর্ঘ মেয়াদের জন্য ডিএসইর অংশীদার হতে আগ্রহী। এ জন্য তাদের প্রস্তাবে শেয়ার ধারণের কোনো সময়সীমা উল্লেখ করা হয়নি। ডিএসইর শেয়ারে বিনিয়োগের জন্য চীনের জোটটি সে দেশের নিয়ন্ত্রক সংস্থার কাছ থেকে এরই মধ্যে প্রয়োজনীয় অনুমোদনও নিয়েছে। চীনের সেনজেন ও সাংহাইয়ের প্রস্তাবে ডিএসইর পর্ষদে একটি পরিচালক পদ চাওয়া হয়েছে। শেয়ারের প্রস্তাবিত দরের বাইরে এ জোটটি ডিএসইকে ৩ কোটি ৭১ লাখ মার্কিন ডলারের সমমূল্যের কারিগরি সহায়তা দেওয়ারও প্রস্তাব করেছে। দুই জোটের পক্ষ থেকেই বাজারে নতুন পণ্য আনা ও বাজার উন্নয়নের প্রস্তাব দেওয়া হয়েছে। তবে এ ক্ষেত্রে বিনা শর্তে সহায়তা দেওয়ার কথা বলেছে চীনের জোট। আর ভারতের এনএসইর নেতৃত্বাধীন জোট এ জন্য ডিএসইর সঙ্গে আলাদা ব্যবসায়িক চুক্তির শর্ত দিয়েছে।